b'\n_START_ARTICLE_\nVerslo kelion\xc4\x97\n_START_PARAGRAPH_\nVerslo kelion\xc4\x97 (angl. business travel) \xe2\x80\x93 dalykin\xc4\x97, profesin\xc4\x97 kelion\xc4\x97, kurios metu siekiama verslo tiksl\xc5\xb3. Tai gali b\xc5\xabti vizitas, mezgant naujus profesinius santykius ar vystant ir pl\xc4\x97tojant verslo santykius. Kelion\xc4\x97s vieta, susitikimai ir ka\xc5\xa1tai apibr\xc4\x97\xc5\xbeiami bei numatomi \xc4\xaf verslo kelion\xc4\x99 siun\xc4\x8dian\xc4\x8dios \xc4\xafmon\xc4\x97s. Verslo kelion\xc4\x97s tikslas - visuma priemoni\xc5\xb3, kuriomis subjektas siekia patenkinti savo \xc4\xafmon\xc4\x97s interesus mezgant, palaikant ir pl\xc4\x97tojant santykius su verslo partneriais kitose \xc5\xa1alyse. Veiklos galimyb\xc4\x97s verslo kelion\xc4\x97je \xe2\x80\x93 u\xc5\xbemegzti nauj\xc5\xb3 kontakt\xc5\xb3, pristatyti \xc4\xafmon\xc4\x99 kaip patraukli\xc4\x85 verslininkams, investuotojams. Verslo kelion\xc4\x97s metu galima verslo \xc5\xbevalgyba.\n_START_SECTION_\nOrganizavimas\n_START_PARAGRAPH_\nVerslo kelion\xc4\x97s organizavimas (angl. Business Travel Management) \xe2\x80\x93 paslaug\xc5\xb3 kompleksas, kur\xc4\xaf sudaro kelion\xc4\x97s bilietai, automobili\xc5\xb3 nuoma, nakvyn\xc4\x97s vietos nuoma, susitikimo viet\xc5\xb3 nuoma, pramogos su verslo partneriais, vert\xc4\x97j\xc5\xb3, teisinink\xc5\xb3 paslaugos ir pan. \xc4\xaemon\xc4\x97s verslo kelioni\xc5\xb3 organizavimo tvark\xc4\x85 numato kelioni\xc5\xb3 politika._NEWLINE_Kelioni\xc5\xb3 agent\xc5\xabros ir oro linijos diegia \xc4\xafvairias paslaugas, pritaikytas keliaujantiems b\xc5\xabtent verslo reikalais. Oro uostai si\xc5\xablo specialias spar\xc4\x8dias registracijas, patikrinimus (\xe2\x80\x9echeck\xe2\x80\x93in\xe2\x80\x9c) oro uostose, ta\xc5\xa1k\xc5\xb3 rinkimo programos su nuolaidomis. Verslo keliones organizuojan\xc4\x8dios agent\xc5\xabros si\xc5\xablo individualaus kelion\xc4\x97s konsultanto (angl. travel agent) paslaugas. Konsultantas ne tik pasir\xc5\xabpina detal\xc4\x97mis iki i\xc5\xa1vykimo, bet ir keliaujan\xc4\x8diojo reikalais kelion\xc4\x97s metu: asistavimas, konsultacijos, patarimai, persp\xc4\x97jimai d\xc4\x97l atid\xc4\x97t\xc5\xb3 skryd\xc5\xbei\xc5\xb3 ir pan. Naujausia tendencija verslo kelioni\xc5\xb3 rinkoje \xe2\x80\x93 elektronin\xc4\x97s rezervacijos \xc4\xafdiegimas (angl. Self \xe2\x80\x93 Booking Tools, SBTs), veikiantis pagal konkre\xc4\x8dios \xc4\xafmon\xc4\x97s apibr\xc4\x97\xc5\xbet\xc4\x85 kelioni\xc5\xb3 politik\xc4\x85.'